CELEX: 22004D0699
Language: el
Date: 2004-04-29 00:00:00
Title: 2004/699/ΕΚ: Απόφαση αριθ. 1/2004 της μεικτής Επιτροπής ΕΚ-Ανδόρας, της 29ης Απριλίου 2004, όσον αφορά την επέκταση του κοινού δικτύου επικοινωνιών/κοινής διεπαφής των συστημάτων (CCN/CSI)

19.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 318/19
            
         
      ΑΠΌΦΑΣΗ αριθ. 1/2004 ΤΗΣ ΜΕΙΚΤΉΣ ΕΠΙΤΡΟΠΉΣ ΕΚ-ΑΝΔΌΡΑΣ
   
   της 29ης Απριλίου 2004
   όσον αφορά την επέκταση του κοινού δικτύου επικοινωνιών/κοινής διεπαφής των συστημάτων (CCN/CSI)
   (2004/699/ΕΚ)
   Η ΜΕΙΚΤΗ ΕΠΙΤΡΟΠΗ,
   Έχοντας υπόψη:
   τη συμφωνία με τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας, η οποία υπογράφηκε στο Λουξεμβούργο στις 28 Ιουνίου 1990 (1), και ιδίως τα άρθρα 7 και 17 παράγραφος 8,
   την απόφαση αριθ. 1/2003 της μεικτής επιτροπής ΕΚ-Ανδόρας, της 3ης Σεπτεμβρίου 2003, όσον αφορά τις νομοθετικές, κανονιστικές και διοικητικές διατάξεις που είναι απαραίτητες για την εύρυθμη λειτουργία της τελωνειακής ένωσης (2),
   Εκτιμώντας τα ακόλουθα:
   
               (1)
            
            
               Η κοινοτική νομοθεσία που εφαρμόζει το Πριγκιπάτο της Ανδόρας προβλέπει, για τους σκοπούς της εφαρμογής ορισμένων από τις διατάξεις αυτές, ιδίως εκείνων που αφορούν την κοινοτική διαμετακόμιση, τη χρησιμοποίηση τεχνολογιών πληροφοριών και δικτύων ηλεκτρονικών υπολογιστών.
            
         
               (2)
            
            
               Η χρησιμοποίηση τεχνολογιών του είδους αυτού, μεταξύ των οποίων και το νέο μηχανογραφημένο σύστημα διαμετακόμισης (NSTI), προϋποθέτει τη χρήση του κοινού δικτύου επικοινωνιών / κοινής διεπαφής των συστημάτων (CCN/CSI) το οποίο έχει δημιουργήσει η Κοινότητα.
            
         
               (3)
            
            
               Η Κοινότητα θα πρέπει να επιτρέψει την επέκταση του δικτύου αυτού στην Ανδόρα έτσι ώστε να καταστεί δυνατή η εφαρμογή των διατάξεων της συμφωνίας για την εγκαθίδρυση της τελωνειακής ένωσης ΕΚ-Ανδόρας.
            
         
               (4)
            
            
               Θα πρέπει επίσης να προβλεφθούν οι πρακτικές λεπτομέρειες της επέκτασης αυτής και οι αμοιβαίες δεσμεύσεις της Κοινότητας και της Ανδόρας για τον σκοπό αυτό,
            
         ΑΠΟΦΑΣΙΖΕΙ:
   Άρθρο 1
   Η Κοινότητα επιτρέπει την επέκταση στο Πριγκιπάτο της Ανδόρας του κοινού δικτύου επικοινωνιών/κοινής διεπαφής των συστημάτων (CCN/CSI) που έχει δημιουργήσει η Κοινότητα.
   Άρθρο 2
   1.   Τα συμβαλλόμενα μέρη τηρούν τις τεχνικές προδιαγραφές των εγγράφων που απαριθμούνται στο παράρτημα και τα οποία διαβιβάστηκαν στο Πριγκιπάτο της Ανδόρας, καθώς και κάθε μελλοντική τροποποίησή τους στο πλαίσιο του σχεδίου.
   2.   Η Επιτροπή των Ευρωπαϊκών Κοινοτήτων (στο εξής «Επιτροπή») διαχειρίζεται και αναπτύσσει το σύστημα σύμφωνα με τις κατευθυντήριες γραμμές που επεξεργάζεται η επιτροπή τελωνειακής πολιτικής — ομάδα εργασίας «πληροφορική» — τεχνική υποομάδα CCN/CSI (CPC-CWP-CCN/CSI), και για την Ανδόρα.
   3.   Τα συμβαλλόμενα μέρη τηρούν τους κανόνες για τη γενική πολιτική ασφάλειας, οι οποίοι έχουν θεσπιστεί και αποφασιστεί στο πλαίσιο του σχεδίου.
   4.   Όπως και τα κράτη μέλη της Ευρωπαϊκής Ένωσης, το Πριγκιπάτο της Ανδόρας τηρείται ενήμερο για τη γενική εξέλιξη και τα κυριότερα στοιχεία της ανάπτυξης του CCN/CSI, τα οποία είναι δυνατόν να έχουν επιπτώσεις στις δαπάνες τους.
   Άρθρο 3
   1.   Η Επιτροπή ενημερώνει τις αρχές του Πριγκιπάτου της Ανδόρας σχετικά με τους φορείς παροχής υπηρεσιών στους οποίους πρέπει να απευθυνθούν για τις απαιτούμενες υπηρεσίες εγκατάστασης και τεχνικής υποστήριξης του συστήματος CCN/CSI.
   2.   Οι αρχές του Πριγκιπάτου της Ανδόρας λαμβάνουν τα απαιτούμενα μέτρα προκειμένου να συμμορφωθούν με τις οδηγίες της Επιτροπής σε περίπτωση αλλαγής φορέων παροχής υπηρεσιών στο πλαίσιο του σχεδίου.
   3.   Μετά την επέκταση του δικτύου και τη σύναψη των συμβάσεων για την παροχή στο Πριγκιπάτο της Ανδόρας των υπηρεσιών που συνδέονται με το CCN/CSI, το κόστος χρήσης του δικτύου αυτού βαρύνει την Ανδόρα.
   Άρθρο 4
   Η παρούσα απόφαση αρχίζει να ισχύει την ημέρα της υπογραφής της.
   
      Βρυξέλλες, 29 Απριλίου 2004.
      
         
            Για τη μεικτή επιτροπή
         
         
            Ο Πρόεδρος
         
         M. BRINKMANN
         
      
   
   
      (1)  ΕΕ L 374 της 31.12.1990, σ. 14.
   
      (2)  ΕΕ L 253 της 7.10.2003, σ. 3.
   
      ΠΑΡΑΡΤΗΜΑ
      Κατάλογος των τεχνικών εγγράφων (διαθέσιμα μόνο στην αγγλική γλώσσα)
      
                  —
               
               
                  CCN/CSI System Overview — Ref: CCN/CSI-OVW-GEN-01-MARB
               
            
                  —
               
               
                  CCN/CSI Gateway Management Procedures — Ref: CCN/CSIMPRGW01MABX
               
            
                  —
               
               
                  Check-list for CCN Gateways Installation — Ref: CCN/CSIDEPCHK-ATOR